Jan E. Jørgensen (V), 2023-10-11:
Det var meget fortjent, at det var hr. Kasper Sand Kjær, der holdt ordførertalen her, og ikke hr. Mogens Jensen.
For jeg sad jo bl.a. sammen med hr. Kasper Sand Kjær og forhandlede medieaftale under den socialdemokratiske regering, hvor vi desværre ikke kunne være med fra Venstres side, da vi nåede frem til målstregen.
Og det var jo præcis det samme, som skete, dengang vi havde VLAK-regeringen, som også fik lavet en meget, meget fin aftale, som vi alle sammen var meget stolte af, men som bare heller ikke blev til så meget i virkelighedens verden, fordi den ikke nåede at blive omsat til lov.
Så det er nok meget godt, at vi både behandler lovforslaget nu her sådan i den første del af samlingen, men at der også er tale om en bred aftale, der går ind over midten, så vi ikke igen og igen kommer i den situation, at de røde partier så laver en aftale, som er meget ideologisk osv., men som ikke rigtig bliver til noget, fordi der så kommer et valg og magten skifter og den så ikke bliver gennemført, hvorefter de blå partier så kan lave en aftale, der også er meget ideologisk, og ih, hvor er vi nu blå, men som heller ikke bliver til noget i virkelighedens verden, fordi magten skifter.
Nu er der kommet ro, nu er der forudsigelighed, og nu ved pressen og medierne, hvad de kan regne med.
Det forslag, vi behandler i dag, handler om de trykte medier, og der er flere ting i aftalen, som nu bliver omsat til lov, og som jeg synes det er værd at fremhæve.
En af tingene er vores lokalaviser, altså ugeavispuljen, som vi opretter.
Lokalaviserne er i meget høj grad presset på annoncerne.
Der er færre, der læser de trykte ugeaviser eller distriktsaviserne, eller hvad vi nu vælger at kalde dem, flere og flere får de her nej tak-klistermærker på postkassen, og det betyder, at det er sværere at sælge annoncer, og der er områder i Danmark, hvor de lokale ugeaviser er den eneste kilde til at orientere sig om, hvad der sker i lokalsamfundet.
Hvis der sker noget i Gladsaxe, i Bagsværd eller i Nordvestkvarteret i København, er det de lokale ugeaviser, der dækker det, for der findes ikke regionale dagblade, der beskæftiger sig med situationen på den københavnske Vestegn og i Københavns og Frederiksberg Kommuner.
Her for nylig kunne vi se, at Jysk Fynske Medier var ude at afskedige hver fjerde af deres redaktionelle medarbejdere i hovedstadsområdet – for de driver, på trods af at de hedder Jysk Fynske Medier, altså også de københavnske lokalaviser – og hver fjerde er ret voldsomt.
Så det, at vi her går ind med en ugeavispulje, vil sikre, at ugeaviserne forhåbentlig fremover vil kunne overleve og være med til at bringe lokale nyheder frem til borgerne i lokalområdet.
Så er der en anden pulje, nemlig puljen til magasiner med publicistisk indhold.
Det er ikke en så voldsomt sigende overskrift, men en af de eneste clickbaitoverskrifter, jeg har lavet i min tid som politiker, hedder »Besynderlig forskelsbehandling af Margrethe Vestager og side 9 pigen må stoppe«, og det har forhåbentlig fået rigtig mange til at læse, hvad det dog handlede om.
Det handlede om, at Euroman havde lavet et virkelig godt, dybdeborende interview med Margrethe Vestager over rigtig, rigtig mange sider, og Euroman får ingen støtte.
Hvorfor gør Euroman ikke det?
Det er, fordi Euroman udgives af Egmont, og Egmont er ikke omfattet af nulmomsordningen, Egmont får ikke mediestøtte, og derfor får Euroman heller ikke støtte.
Men når Ekstra Bladet giver digital adgang til sit sikkert glimrende arkiv over side 9-piger, ja, så er det momsfrit, det får mediestøtte osv.
Hvorfor?
Fordi det er JP/Politikens Hus, der udgiver det
Det er ærlig talt
mærkeligt.
Så fremover, og det er noget, som jeg er rigtig glad for, og som vi også er rigtig glade for i Venstre, bliver der også mulighed for, at magasinerne, både i den trykte form og i den digitale form, kan få støtte til deres journalistudgifter til de artikler, der har samfundsrelevans, kulturel relevans eller politisk relevans.
For befolkningen orienterer sig altså i rigtig mange andre medier end sådan de traditionelle aviser.
Så det er også noget, der er rigtig godt og positivt, og samtidig bliver mediestøtten fremover mere platformsneutral, og vi går i højere grad ind og støtter digitale medier, podcastmedier og andet.
Det synes vi også er glædeligt.
Og jeg vil i øvrigt sige tak til aftalepartierne og til ministeren for et fremragende samarbejde.